Tutamanda Jesústa Caifaspa huasimanda taripana huasima pushanauca.
Paiguna taripana huasii mana icunaucachu,
shujcunahua ama llutarisha huajlingaj,
shina rasha Pascua istara micunara ushangaj.
Shinajpi Pilato paigunajma canzhama llucshimuca.”
¿Imamanda cauźayachinguichi cai runara?”
nica.
Cutipasha ninauca:
“Cai runa mana cauźayuj ajpiga,
cambajma mana pushamunchimachu aca.”
Shinajpi Pilato paigunara nica:
“Cangunallara paita pushaichi,
canguna yachaira paita taripaichi.
Judiuguna paita ninauca:
“Ñucanchi pitas mana huañuchinara ushanchichu.”
Caita ninauca Jesús rimashca shimi pactaringaj,
ima sami huañuihua huañungaraushcara.
Shinajpi Pilato cutillara taripana huasii icuca.
Jesústa cayasha tapuca:
“¿Can judiuguna rey apuchu angui?”
Jesús paita cutipaca:
“Caita,
¿camba quiquin iyaimanda rimanguichu,
manasha shujcunachu ñucamanda rimanauca?”
Pilato cutipaca:
“¿Ñuca judiuchu ani?
Camba llactai causajcuna sacerdote apuunandi canda ñucama intriganaushca.
¿Imara rashcangui?”
Jesús cutipaca:
“Ñuca mandana pacha mana cai pachamandachu,
Cai pachamanda ajpi,
ñucara sirvijcuna macananaunmami,
ñuca judiugunama ama intrigai tucungaj,
Astaun ñuca mandana pacha mana caimandachu.
Shinajpi Pilato paita nica:
“¿Can rey apuchu angui?”
Jesús cutipaca:
“Can rey apu angui nisha nihuangui.
Chiraigumanda pagaricani.
Chiraigumanda cai pachama shamucani,
sirtu shimira rimangaj.
Tucui sirtu shimira chasquij ñuca shimira uyanmi.”
Pilato paita nica:
“¿Sirtu shimi imarai?”
Caita rimashca huasha,
Pilato cuti judiugunama llucshisha paigunara nica:
“Ima cauźaras paigunajpi mana tupanichu.
Canguna yachaira charinguichi Pascua istai shu runara cacharingaj.
Shinajpi ¿ñuca cai judiuguna rey apura cacharingaj munanguichi?”
Shinajpi tucui pariju caparinauca:
“Caita,
mana,
astaun Barrabasta munanchi.”
Barrabás shu shuhua runa aca.